**УПУТСТВО**

О УСЛОВИМА ЗА ПОДНОШЕЊЕ ПРИЈАВА И КРИТЕРИЈУМИМА ЗА ДОДЕЛУ СРЕДСТАВА ЗА ФИНАНСИРАЊЕ ПРОЈЕКАТА УДРУЖЕЊА КОЈИ СУ УСМЕРЕНИ КА УНАПРЕЂЕЊУ БЕЗБЕДНОСТИ САОБРАЋАЈА НА ПУТЕВИМА НА ТЕРИТОРИЈИ ГРАДСКЕ ОПШТИНЕ ОБРЕНОВАЦ, А У СКЛАДУ СА ЗАКОНОМ О БЕЗБЕДНОСТИ САОБРАЋАЈА НА ПУТЕВИМА И ПРОГРАМОМ КОРИШЋЕЊА СРЕДСТАВА ЗА ФИНАНСИРАЊЕ УНАПРЕЂЕЊА БЕЗБЕДНОСТИ САОБРАЋАЈА НА ПУТЕВИМА НА ТЕРИТОРИЈИ ГРАДСКЕ ОПШТИНЕ ОБРЕНОВАЦ ЗА 2020. ГОДИНУ

Овим Упутством ближе се уређују услови, критеријуми и поступак доделе средстава удружењима са седиштем на територији града Београда, за пројекте у области унапређења безбедности саобраћаја на путевима на територији градске општине Обреновац, који су од јавног интереса и који се финансирају из буџета градске општине Обреновац, односно из средстава распоређених Програмом коришћења средстава за финансирање унапређења безбедности саобраћаја на путевима на територији градске општине Обреновац за 2020. годину. Додела средстава удружењима за пројекте врши се путем Позива.

1. **ЦИЉЕВИ КОНКУРСА**

Општи циљ финансирања пројекта удружења из области безбедности саобраћаја je унапређењe безбедности саобраћаја на путевима на територији градске општине Обреновац.

Посебни циљ финансирања пројеката je:

* **Подршка имплементацији најбољих програма удружења из области безбедности саобраћаја, саобраћајног образовања и васпитања и превентивно промотивних активности на територији ГО Обреновац**
1. **ПРАВО НА ПОДНОШЕЊЕ ПРИЈАВА**

Подносиоци пријаве морају да буду удружења регистрована у Агенцији за привредне регистре са седиштем на територији града Београда у сагласности са Законом о удружењима („Службени гласник РС“, број 51/09, 99/11-др.закон и 44/18 – др. закон) и која, сагласно одредбама свог оснивачког акта и статута, остварују циљеве у области саобраћаја, док партнери у пројекту могу бити сва правна лица.

* Подносиоци пријаве могу поднети највише 1 пријаву.
1. **ПОТРЕБНА ДОКУМЕНТАЦИЈА ЗА ПОДНОШЕЊЕ ПРИЈАВА:**

Подносиоци пријаве достављају следећу документацију:

* пријавни формулар у електронској и штампаној верзији - потписан и оверен печатом удружења са предлогом буџета пројекта који је саставни део пријавног формулара (у штампаној верзији - потписан и оверен печатом удружења);
* фотокопију Статута удружења;
* потписане и печатиране протоколе о сарадњи са свим партнерима на пројекту (уколико постоје);
* позитивне референце (уколико их има, на пример: писма препоруке и писма подршке).

Комисија задржава право да поред наведених затражи и друга документа и доказе битне за одлучивање о поднетој пријави, као и да тражи објашњење и умањења у предложеном буџету по појединим ставкама.

Напомена**:** Уколико подносилац пријаве не поднесе конкурсом утврђену документацију (осим позитивних референци, потписаних и печатираних протокола о сарадњи са свим партнерима на пројекту које подноси уколико има), пријава ће бити одбачена као непотпуна.

**4. УСЛОВИ ЗА ПОДНОШЕЊЕ ПРИЈАВА**

Подносилац пријаве мора да испуњава следеће услове:

* да је директно одговоран за припрему и управљање пројектом, а не да делује као посредник;
* да су измирени сви доспели порези, доприноси и друге јавне дажбине у складу са прописима Републике Србије (изјава подносиоца пријаве под пуном моралном, материјалном и кривичном одговорношћу);
* да се против удружења или одговорних лица у удружењу не воде поступци пред надлежним судовима (изјава подносиоца пријаве под пуном моралном, материјалном и кривичном одговорношћу);
* да подносилац пријаве није добио средства од другог донатора у укупном траженом износу (или недостајућа средства) за предлог Пројекта којим конкурише и да ће Даваоца средстава обавестити о свим додатним финансирањима од стране било ког донатора.

**5. РАСПОДЕЛА ФИНАНСИЈСКИХ СРЕДСТАВА**

* + Висина обезбеђених финансијских средстава за подршку пројектима удружења је 1.200.000,00 РСД.
	+ Максималан износ за финансирање или суфинансирање пројекта удружења је 1.200.000,00 РСД.
	+ Удружење на Позив може да конкурише за укупно утврђену вредност пројекта или за недостајући део средстава уз обавезну изјаву да нису добили средства од другог донатора у укупном траженом износу за пројекат или део недостајућих средстава за који конкуришу.
	+ Средства се могу доделити само за пројекте чији је циљ некомерцијалан. Средства се не могу користити за стварање профита.
	+ Динамика плаћања је 100% авансно од укупно одобреног буџета, након потписивања Уговора са Даваоцем средстава. Након реализације пројекта, реализатор је у обавези да достави коначан и детаљан Извештај о реализацији активности, финансијски Извештај о утрошеним целокупним средствима и да оправда сва утрошена средства.

**6. КРИТЕРИЈУМИ ЗА ДОДЕЛУ ФИНАНСИЈСКИХ СРЕДСТАВА**

Комисија ће приликом разматрања потпуних и благовремених пријава, за доделу финансијских средстава, посебно вредновати следеће критеријуме за избор пројеката:

* + Квалитет пројекта (изводљивост, могућност развијања пројекта и његова одрживост, оригиналност, актуелност теме, оправданост и др.);
	+ Циљеви који се постижу (обим задовољавања јавног интереса, степен унапређења безбедности саобраћаја на путевима на територији градске општине Обреновац и др.);
	+ Циљна група и начин укључивања (величина циљне групе, активно/пасивно укључивање и др);
	+ Претходне активности и искуство удружења у области унапређења безбедности саобраћаја (доказује се достављањем реализованих пројеката, писама препоруке и подршке и др);
	+ Економичност буџета пројекта, усклађеност буџета са планираним активностима (Комисија може тражити објашњења у вези са буџетом и умањења по појединим ставкама. Стога је у интересу подносиоца пријаве да направи реалан и економски оправдан буџет.);
	+ Сарадња са другим субјектима у реализацији пројекта;
	+ Број успешно реализованих пројеката у претходне три календарске године са организационим јединицама Градске управе града Београда, односно са Комисијом градске општине Обреновац, или од стране других донатора;
	+ Ефекти пројекта

**7. ТРОШКОВИ КОЈИ СЕ ФИНАНСИРАЈУ ИЗ ДОБИЈЕНИХ СРЕДСТАВА**

* + Додељеним средствима могу се финансирати само оправдани трошкови, односно реални трошкови.
	+ Трошкови се морају евидентирати на рачунима који гласе на корисника средстава и који су предвиђени буџетом пројекта.

**Неприхватљиви** трошкови предлога пројекта су:

* трошкови активности на припреми предлога пројеката;
* трошкови који се не односе на период имплементације пројекта;
* заостали дугови и камате;
* трошкови набавке опреме која није неопходна за реализацију пројектних активности;
* куповина канцеларијског намештаја;
* трошкови адаптације објеката;
* трошкови такси превоза;
* трошкови који се већ финансирају из других извора;
* плаћање истих лица по различитом основу у оквиру реализације једног пројекта. Једно лице може обављати више различитих функција и активности (нпр. менаџер пројекта и тренер на пројекту), али не може бити плаћено из буџета пројекта по оба основа, већ само по једном.

**8. НАЧИН ДОСТАВЉАЊА ПРИЈАВА**

Пријаве се морају предати на пријавном формулару који се заједно са овим Упутством налази на званичном сајту градске општине Обреновац.

Руком писане пријаве се неће прихватати. У пријави прецизно и сажето објасните начин реализације циљева пројекта, план и динамику активности, као и очекиване краткорочне и дугорочне ефекте на опште и посебне циљеве. Коверат треба да садржи пријавни формулар (1 оригинал и 1 фотокопија) са пратећом документацијом. Пријава са пратећом документацијом се подноси посредством курира или лично (искључиво на Писарници градске општинеОбреновац, адреса: Вука Караџића 74, где ће подносилац пријаве добити доказ о пријему) или препоручено поштом са повратницом.

У оба случаја, у запечаћеној коверти на којој мора да пише:

**На предњој страни:**

* Градска општина Обреновац
* Комисија за безбедност у саобраћају на територији градске општине Обреновац
* Адреса: Вука Караџића 74
* НЕ ОТВАРАТИ

**На задњој страни:**

* Назив и адреса подносиоца пријаве

Пријаве послате на други начин (нпр. факсом или е-mail) или достављене на друге адресе, неће се разматрати. Крајњи рок за достављање пријаве је 15 дана од дана објављивања конкурса. Свака пријава која доспе након крајњег рока, без обзира на начин достављања, неће се разматрати и неотворена коверта биће враћена подносиоцу пријаве.

Све додатне информације се могу добити у градској општини Обреновац, Комисији за безбедност у саобраћају на територији градске општине Обреновац.

**9. ОДЛУКА О ДОДЕЛИ СРЕДСТАВА**

За оцену свих пристиглих предлога пројеката биће задужена Комисија за безбедност у саобраћају на територији градске општине Обреновац. Комисија ће извршити проверу испуњености услова за учешће на конкурсу, обавиће стручни преглед и вредновати предложене пројекте, у складу са условима и критеријумима конкурса. Ради потпунијег сагледавања квалитета предлога пројеката, Комисија може тражити појашњења предлога пројекта и обавити интервју са подносиоцем пројекта, као и предложити удружењу измену предлога пројекта и буџета пројекта. По завршетку Позива и обраде пријава Комисија ће у року од 15 дана од завршетка Позива утврдити предлог листе предложених пројеката.

На листу учесници Позива имају право приговора у року од осам дана од дана њеног објављивања.

Одлуку о приговору Комисија доноси у року од 15 дана од дана његовог пријема и иста је коначна.

По истеку рока за приговор, односно по окончању поступка по приговорима Комисија ће израдити Извештај о спроведеном Позиву који садржи све поднете пријаве, предлог коначне листе предложених пројеката и предлог Одлуке о избору пројеката који ће се финансирати из буџета градске општине Обреновац.

Извештај се доставља Већу градске општине Обреновац на усвајање и утврђивање коначне листе и предлога Одлуке за доделу средстава.

Одлуку о избору пројеката који се финансирају из буџета градске општине Обреновац на основу коначне листе уз прибављено мишљење Већа градске општине Обреновац доноси председник градске општине.

На основу Одлуке о избору пројеката председник градске општине Обреновац закључује уговор о финансирању пројеката средствима из буџета градске општине Обреновац и доноси решење о додели средстава.

Сви кандидати се могу информисати о резултатима конкурса на огласној табли градске општине Обреновац и на званичној интернет презентацији градске општине Обреновац.

Позив ће бити објављен на званичној интернет презентацији градске општине, на огласној табли градске општине и у локалним медијима.

Конкурсна документација се може преузети са сајта градске општине.

Након спроведеног поступка и доношења Одлуке о избору пројеката, закључиће се уговори кoјима ће се регулисати међусобна права и обавезе. Крајњи рок за реализацију пројекта је 15. јун 2021. године.

**10. ОБАВЕЗЕ КОРИСНИКА СРЕДСТАВА**

Средства која се одобре за реализацију пројекта јесу наменска средства и могу да се користе искључиво за реализацију конкретног пројекта. Све активности се морају спровести на територији градске општине Обреновац. Међусобна права и обавезе између даваоца средстава (градске општине Обреновац) и корисника средстава (подносилац пријаве) биће регулисана уговором. Корисник средстава је дужан да надлежном органу, у сваком моменту, омогући контролу реализације пројекта и увид у сву потребну документацију.